Papersnake/gushiwen huggingface dataset:
效古十九首 其十一
黄仲昭（明代）

驱车早言旋，胡为事远游。韶华如昨日，金风复飕飗。

百年驹过隙，人生难久留。惟思早立身，可以传千秋。

光阴苟蹉跎，倏忽委山丘。去去从此始，弩力慎勿休。
鼓子花
谢翱（宋代）

尘湿西风泪，沟西影见君。碧衣羞远日，天梦冷秋云。

蔓引山精径，篱依楚女坟。海边逢卖药，采实故应分。
寄怀楚和尚二首 其一
贯休（唐代）

吾师师子儿，而复貌瑰奇。何得文明代，不为王者师。

铁盂汤雪早，石炭煮茶迟。谩有参寻意，因循到乱时。
将发楚州经宝应县访李二忽于州馆相遇月夜书事…李宝应
韦应物（唐代）

孤舟欲夜发，只为访情人。此地忽相遇，留连意更新。

停杯嗟别久，对月言家贫。一问临邛令，如何待上宾。
梅
陈藻（宋代）

野水桥边几树梅，岁寒款款向人开。精神别带阳春到，造化匀分腊月来。

满眼松筠皆臭味，一天霜雪是胚胎。看花远地身还老，买屋何年手自栽。
送人归吴
李频（唐代）

何人不归去，君去是闲人。帝里求相识，山家即近邻。

交情吾道可，离思柳条新。未饮青门酒，先如醉梦身。
三叠
刘克庄（宋代）

银烛千枝插树头，烛光花气半空浮。
人间富贵真珠室，天上通明白玉楼。
庆云寺桧
胡宿（宋代）

宝坊金布地，嘉木此含荣。吴帝留青盖，湘神驻翠旌。

月移香砌冷，风入夜琴清。若比东阳树，婆娑意未平。
寄僧野和尚
贯休（唐代）

鸟外更谁亲，诸峰即四邻。白头寒枕石，青衲烂无尘。

橡栗堆行径，猿猴绕定身。傥然重结社，愿作扫坛人。
过分水岭
许棠（唐代）

陇山高共鸟行齐，瞰险盘空甚蹑梯。云势崩腾时向背，

水声呜咽若东西。风兼雨气吹人面，石带冰棱碍马蹄。

此去秦川无别路，隔崖穷谷却难迷。
东湖汤饼后进翁展墓饮嵩山踏雨泳归在行相继属和兰亭集献之噤无半语果人情耶 其一
张埴（宋代）

诸老襟期三十年，看花杖屦又栖禅。春风不断斯文意，嘘拂衣冠著一边。
绍兴丙寅侍伯父赴辰州宿长沙驿今四十七年驿
周必大（宋代）

朝宗元以汴为京，闽广江湖此问津。
南渡苦无三宿客，北征时有五溪宾。
壮游我亦深怀旧，传舍人皆劝作新。
契阔谁怜今四纪，欲论前事只三人。
坡公逃禅
张洵佳（清代）

早岁学苏张，晚年逃佛老。程子讥坡公，毕竟非同道。

坡公负奇才，睥睨乾坤小。其性复聪明，冰雪澄怀抱。

宦海起风波，窜逐至岭表。功名富贵场，春梦何草草。

尘虑渐销除，抗志青云皎。佛亦聪明人，觉悟生来早。

坡公与印之，箭机彻了了。籍以佐风骚，藉以涤烦恼。

并非入空门，龙象炫金宝。昌黎谪潮阳，旧侣长安杳。

亦复识上人，来往通书稿。可见大才人，末路迂拘少。

洛蜀党虽分，此事休轻藐。
泊赣
钟政（明代）

城高雉堞势崔嵬，日暮舟维客思开。千里广闽山北向，两湾章贡水东来。

江涵夜色船头月，风送滩声枕上雷。遥望五云何处是，梦魂飞过郁孤台。
题滴水岩 其二
巩彦辅（宋代）

岩上流泉滴滴来，史君岩下宴频开。衰翁閒局官清淡，不许听歌醉玉杯。
望雪山
刘敞（宋代）

朔风何处雪，径度江南山。半出青天外，犹临庭户间。

崔嵬海潮涌，泱漭暮云还。壮观感人意，长谣如可攀。
它山堰
佚名（宋代）

谁将倚天剑，屡出天河水。
倾演落人间，合流奔至此。
六丁战海落，横築万里疊。
波涛敛潮汐，辟易走千里。
旧泄有堨埭，深长当源委。
支派棒村落，河渠贯城市。
千畦藉灌溉，世井酌清沚。
伟哉霖雨功，千载流不已。
题李彭州南亭
魏了翁（宋代）

花木精神面面全，谁将好景作南园。
栗留枝上春风思，鶗鴃声中晓屐痕。
檐外梅礬兄及弟，槛前竹鹤子生孙。
我今犹是数旬客，遇意忺时即打门。
次韵俞德翁述怀二首 其一
陈渊（宋代）

事业无媒祗漫劳，平生于世一牛毛。三年万里看飞雪，不向人前愧缊袍。
产难
释妙总（宋代）

不迟一步，不疾一刻。
明眼衲僧，如何会得。
娄骨碎身未足酬，一句了然超百亿。
水调歌头·轻露沦残暑
魏了翁（宋代）

轻露沦残暑，蟾影插高寒。团团只似前夕，持向老莱看。九帙元开父算，六甲更逢儿换，梧竹拥檀栾。都把方寸地，散作万云烟。锦边城，云间戌，雪中山。风流老监在此，忧顾赖渠宽。天上玉颜合笑，堂上酡颜如酒，家国两平安。又恐玉川子，茗碗送飞翰。
句
陈瓘（宋代）

岁久漫传龙变化，潭深谁睹剑锋芒。
渔村杂诗十首再和前韵
薛嵎（宋代）

岁寒无物可相依，惟有梅花似故知。
名世何曾在科甲，西湖处士只吟诗。
次韵孙海见赠 其十
苏过（宋代）

君有中山好，严风彫塞草。日月遽如许，相从恨不早。

当呼伯雅君，看子玉山倒。
甲寅西归江行春怀十首
汪莘（宋代）

塞空春意总分明，桃李无言却混成。
刚被幽禽知此意，风前拈出两三声。
山茶花二首
陶弼（宋代）

江南池馆厌深红，零落空山烟雨中。
却是北人偏爱惜，数枝和雪上屏风。
青玉案 虎丘踏月用贺方回春暮韵
龚鼎孳（清代）

金阊个是迷香路，又月底、移船去。风定石坪笙管度。

吴王虹剑，贞娘珠粉，儿女英雄处。

草痕短薄荒祠暮。入望寒山夜钟句。自负多情天应许。

要离事网，馆娃人去，一阵催花雨。
寄杜北山
顾逢（宋代）

住与老逋邻，空湖隔市尘。
布衣安破屋，白发守清贫。
引鹤风穿袖，听猿月满身。
五言吟得苦，一字不投人。
贺皇太子九月四日生辰十首
杨万里（宋代）

菊花潭上菊花开，不是花潭是寿杯。
天赐生朝千斛水，一年一斛送将来。
野次欲访于从周不果因寄二首 其一
王炎（宋代）

见说南山下，云霞好隐居。草深幽径断，心远俗人疏。

倚杖时观穫，焚香只读书。宦游无此乐，令我忆吾庐。
咏瀑布
赵至道（宋代）

飞落寒泉一派高，初闻响似浙江潮。
松阴无雨云长润，石窦虽晴雪未消。
素练几时悬绝壁，白虹千尺跨层霄。
丹山自是神仙府，弱水流来故不遥。
丹阳湖阻风二首
王之道（宋代）

老去心犹壮，诗成喜欲颠。
时危思报主，穷极待呼天。
归梦先湖外，离情到酒边。
晚来风更恶，舟卧不成眠。
寄孙传师著作
秦观（宋代）

上林池籞富春风，十里宫青错御红。应与少年修故事，误随游毂柳花中。
和仲固春日村居即事十二绝
胡寅（宋代）

有兴相寻即扣门，不须招致简书繁。
试从大雅歌莺谷，未羡词人侈兔园。
记梦 其二
柯劭慧（清代）

秋声逢凄清，栖禽夜勿惊。我生逢百忧，感此涕自零。

涕零可奈逢，思君若流波。暂别伤契阔，永离况泉穴。

房栊来悲风，虚空自生寒。忆昨梦寐中，仿佛睹君颜。

惕寤无所见，形影空自怜。冥冥泉下人，曷云复来还。

君往不复还，余生岂能延。寄居当几时，忧患在其间。

昊天实为之，为之复逢言。
五年不治笔研奉诏起家是日始草辞免奏旋假书吏于郡题写皆生疏又堂帖趣行三日戒涂偶成二首 其二
岳珂（宋代）

露封誊奏晓鸣铃，当御应关乙夜呈。京兆有装随使者，陈留无酒忆厨兵。

故营将钺谈家世，老吏公车识姓名。尘事看看到书尺，更惊三日有王程。
寄陈原性
袁养福（明代）

漫客狂游去不归，柳深江碧莫春时。
十年客梦连宵雨，万里山春满箧诗。
南浦草多离恨远，青楼人去雁来迟。
何妨脱却风尘吏，日日街头醉似泥。
颂古一百首
释智愚（宋代）

耆婆去后无消息，病者憧憧日扣门。
百草自知无识者。丛丛垂泣在篱根。
秋日登集仙台
张镃（宋代）

地荒无处可追游，赖有兹山景颇幽。
远水一隅横雪练，乔松千颇舞云虬。
飘摇霞想生来僻，胶扰尘心老更休。
不向是中观月去，城中那可度中秋。
题木犀
罗愿（宋代）

老照轩前翠已空，却惊嘉树巧玲珑。幽芬自出禅枝外，圆相长玲法窟中。

过客莫辞三宿恋，道人已费十年工。要须共结团栾坐，赏尽清秋面面风。
行次晚洲
张舜民（宋代）

臈月遭霖雨，孤舟舣暮滩。数声归雁断，半岭野梅残。

无复论偕老，何时展急难。江湖卧周岁，此夕最难安。
归思
李因培（清代）

池塘午梦正依稀，离绪频随柳絮飞。廿四番风花欲半，八千里路燕难归。

瀛门天上通青琐，萝屋山中冷翠微。不去不鸣缘底事，眼前梅雨又侵衣。
春晴出游
陆游（宋代）

芳树参差叶已成，园林随处听莺声。
游人正乐还兴叹，造物无心却有情。
糁径落红犹可藉，涨溪分绿已堪耕。
兰亭禹庙年年好，剩伴乡邻醉太平。
观彭子与苏子别有作 其一
屈大均（明代）

珠水今春柳叶迟，因君不忍吐长丝。将归一曲尊前唱，黄鸟无声为别离。
题沈克己无名庵
方回（元代）

姓字人矣说，无名意谓何。
厌称穷学究，佯作老头陀。
宗炳疑相似，韩康定见诃。
有来问谁某，只是笑呵呵。
彰化八景
秦士望（清代）

草昧谁开大海东，高烧烈火有神功。赤霞晓映扶桑日，丹嶂晴驱擘柳风。

焰射鸡笼遥可接，光衔鹭岛远为烘。凌晨景物欣何似，万丈芙蓉照眼红。
春梦
黄庚（元代）

铜匜艾纳翠氤氲，六六屏山酒半醒。
梦入中州看秦画，春风吹乱玉梨云。
骑驴二首
陈师道（宋代）

冲篱突市不逡巡，掠面惊风扑眼尘。
出手推敲宁避尹，题门吟咏不逢人。
次韵酬宋妃六首
王安石（宋代）

山陂畴昔从吾亲，诸父先生各佩纷。
零落长年谁语此，迟回故地却逢君。
衣冠偶坐论经术，襁褓当时刺绣文。
更怪高材终未遇，有司何日选方闻。
将军兆惠富德差乾清门侍卫来请安诗以赐之
弘历（清代）

数年万里未为遥，遥在将逢隔五朝。却为劳仪待旋跸，如三秋念转无聊。
题沈慎言扇上画桃慎言时正出塞
杨宾（清代）

不信元都树，今朝塞上来。枝从毫末辨，花自扇头开。

春色飞龙碛，芳名到蝎台。莫愁霜露湿，根柢在蓬莱。
冬日金陵制幕书事
王同祖（宋代）

三五同寮出幕迟，公余终日意怡怡。
归来又被梅花恼，拨冗铜彝插数枝。
次韵池守富仲容寄诗酒为别二首 其一
郭祥正（宋代）

投老应须结主知，翱翔郎省已多时。南风一送轻舟去，更与何人细论诗。
仿康节先生诗
邵雍（宋代）

每日清晨一炷香，谢天谢地谢三光。所求处处田禾热，惟愿人人寿命长。

国有贤臣安社稷，家无逆子恼爹娘。四方平静干戈息，我若贫时也不妨。
送王林叔推官分韵得锦字
楼钥（宋代）

王郎天下士，中和自生禀。
澹然初无营，见者辄敛衽。
幕中资婉画，处事极精审。
与人如恐伤，律己渊冰懔。
深恐马骇舆，要使鸮食葚。
一寸忧国心，几年不甘寝。
此意大未酬，退静若已甚。
使之行所学，庶几人奠枕。
向来孰间之，未免斯立噤。
川泳而云飞，赖有东阳沈。
露章极推毂，分韵句裁锦。
风流有如许，不复叹踔踸。
如君岂蓬高，人物妙流品。
不应奉香火，为养谋禄廪。
与君幸瓜葛，心交今十稔。
岂惟我惜别，行道情苒荏。
红莲色何似，翠柏风逾凛。
愿君疎药裹，一意护茵饪。
弃鼎宝康瓠，浮名如拾渖。
行矣无多言，临岐且剧饮。
和静照诗韵
释妙弘（宋代）

莫辞迢递供杯茶，香喷云腴映彩霞。
两两梦中休说梦，觉来浑是梦中花。
寄长芦福禅师
刘摰（宋代）

境与人相得，长鲸宅海宫。香花六时会，心迹万缘空。

地恐诸天六，江从九泽通。潮喷寺门冷，霞拂殿檐红。

暮雁来淮北，朝帆下浙东。千重苍桂雾，万顷碧芦风。

衲拥山云暖，瓶函水月融。当年约莲社，何日谢尘笼。
走笔和张功父玉照堂十绝
杨万里（宋代）

红红紫紫尽纭纭，韵处终输廋岭君。
未说王花水雪骨，新阴先绿半春云。
紫翠房
弘历（清代）

漪澜堂畔室，假山围茜峭。偨池互罗落，嶙峋入窅窱。

紫翠幻万状，朗朗延曦照。生色画屏张，谁能观徼妙。
临江仙
阎选（五代）

雨停荷芰逗浓香，岸边蝉噪垂杨。物华空有旧池塘。

不逢仙子，何处梦襄王¤

珍簟对欹鸳枕冷，此来尘暗凄凉。欲凭危槛恨偏长。

藕花珠缀，犹似汗凝妆。

十二高峰天外寒，竹梢轻拂仙坛。宝衣行雨在云端。

画帘深殿，香雾冷风残¤

欲问楚王何处去，翠屏犹掩金鸾。猿啼明月照空滩。

孤舟行客，惊梦亦艰难。
孙曼叔挽词三首 其三
韩维（宋代）

青邸传经罢，朱轓报政成。近民缘恺乐，致主出忠精。

屡困清漳卧，终乘下泽行。衰年失良友，行泣望铭旌。
题竹赠卫清叔之潭州
赵汝愚（宋代）

颸颸忽见青鸾尾，扫遍翠崖冈上头。
昨夜月明仙子过，玉笙吹彻万山秋。
将之
严羽（宋代）

渺渺孤帆去几程，悠悠天际望湓城。一身避乱辞乡国，千里相湓隔弟兄。

猿叫匡庐寒暮色，雁过彭蠡带秋声。江湖此去方漂泊，肠断风尘远别情。
张孝显晨访懋忠堂因拉陈升可王渊道同饮径醉卧小阁醒则晡矣戏呈诸公
岳珂（宋代）

凌晨有客来款门，盥栉下榻呼冠巾。怪生鹊喜绕庭树，迎客不但填河津。

清尊湛湛开北牖，颐指市奴骏奔走。烹鲜煮饼罗朝槃，苜蓿阑干岂无有。

一杯两杯叱先驱，群羊入梦撞瓮菹。三杯四杯舌底滑，阖坐牢辞辄投辖。

共言卯饮夕不同，能使终日长冬烘。一朝便废一日事，除却投床百无技。

老夫笑倒绝冠缨，人生无日无经营。经营至竟有底成，谨閟此舌君勿评。

直须大噭五六七，不醉不扶毋返室。高眠一枕醉复醒，莫管今朝更明日。
题冯司法水月书堂
李曾伯（宋代）

水能清亦能浊，月有满亦有亏。
清浊满亏区别，冯君书以知之。
思岩老呈彭器资
陆佃（宋代）

春远下楼迟，城高背落晖。鹡鸰经岁别，鸿雁几时归。

柳阔行人尽，花残驿使稀。濠州在云下，深欲伴归飞。
句
吴沆（宋代）

水流成独往，山势作朋来。
留别公安太易沙门
杜甫（唐代）

隐居欲就庐山远，丽藻初逢休上人。数问舟航留制作，

长开箧笥拟心神。沙村白雪仍含冻，江县红梅已放春。

先蹋炉峰置兰若，徐飞锡杖出风尘。
答陈珍
刘克庄（宋代）

寂寂少游从，斯人未易逢。
清贫今仲子，疏隽小元龙。
君谨提诗笔，吾当避箭锋。
勉旃鸣盛世，切勿效寒蛩。
四块玉·叹世
马致远（元代）

两鬓皤，中年过，图甚区区苦张罗？人间庞辱都参破。种春风二顷田，远红尘千丈波，倒大来闲快活。
颂古
释慧空（宋代）

说似一物则不中，个是南岳让和尚。
东山早曾与麼来，带累同行俱喫棒。
初夏閒居
鲍壄（宋代）

杜门初入夏，贫不厌身閒。
白日静於水，绿阴浓似山。
野蔬留客饭，小艇送僧还。
却忆西庵夜，泉声石壁间。
淘鹅谣代渔童作
屈大均（明代）

水流鹅，莫淘河。我鱼少，尔鱼多。竹弓欲射汝，奈汝会逃何。

尔逃河，莫淘河。尔淘河一日，使我三日鱼不多。养鱼在颔下，不食奈鱼何。

没水取鱼好，慎莫竭我小盘涡。吁嗟淘河，鱼奈尔何。

鱼师不畏，畏尔淘鹅。尔沉少，乃沉多。吾将废网罟，与尔随流波。

取鱼尔颐下，杀汝祭蛟鼍。
登麻姑山
黄叔美（宋代）

昔日登临不用扶，於今白首见麻姑。
此邦泉石何萧爽，异代神仙知有无。
七月山田红稻熟，去年尘海碧莲枯。
信知冠盖追游地，羽客相逢到日晡。
题三郡政略
湛若水（明代）

再读刘琨传，南邻太史稽。甘棠有遗爱，别驾是名騠。

官协三刀梦，桥留十字题。邦人须考德，更请问松溪。
閒居
朱士毅（明代）

花放如佳客，中怀殊渺然。旷观忘独坐，得句在高眠。

入世岂无术，为心各有天。一瓢吾老矣，须用古人怜。
张毅夫弟西川硕学近闻落发五台口占以坚其志
慈海（清代）

业火心薪昼夜煎，无常自古不知怜。汉家得鹿今安在，陆氏如龙亦枉然。

碧眼胡僧九载坐，白衣大士一经传。洛阳春满花成锦，终对斜晖泣杜鹃。
乐府杂曲。鼓吹曲辞。芳树
元稹（唐代）

芳树已寥落，孤英尤可嘉。可怜团团叶，盖覆深深花。

游蜂竞攒刺，斗雀亦纷拏。天生细碎物，不爱好光华。

非无歼殄法，念尔有生涯。春雷一声发，惊燕亦惊蛇。

清池养神蔡，已复长虾蟆。雨露贵平施，吾其春草芽。
效白体二首 其一
张耒（宋代）

功名富贵付悠悠，高卧山城又过秋。燕坐香灯为静侣，閒行麋过是同游。

青黄草木新霜过，潇洒溪山夜雨收。回首十年梁苑客，枉教白却少年头。
别周军事
白居易（唐代）

主人头白官仍冷，去后怜君是底人。

试谒会稽元相去，不妨相见却殷勤。
沁园春 仲冬初四夜，小园梅始著花，雪月交映，效稼轩体
樊增祥（清代）

晴雪在檐，寒梅始花，新月媚之。把雪为艳把，梅为香把，月为清把，伴我娱嬉。

雪谓梅花，白虽逊我，疏影暗香还妒伊。嫦娥笑，且莫争春色，自画修眉。

待侬三五圆时。向明镜台前满意窥。更梁园雪里，招回玉兔，楼东劫后，唤起梅妃。

绰约瑶华，伶俜缟袂，姊不主张将待谁。梅和雪，愿同依月府，长奉清辉。
送庄得全编修予告还湘川
区大相（明代）

春风黄鸟期，春日复多思。况当千里别，更作几重悲。

绿蘋通远意，白芷动芳词。离恨樽前在，纷纷看柳丝。
再和王不疑少卿见赠
邵雍（宋代）

乍凉天气好，何处不堪游。
鸿雁来宾日，鹰{左亶右鸟}得志秋。
忘形终夕乐，失脚一生休。
多少江湖上，舟舡未到头。
感事
陆游（宋代）

清班曾见六龙飞，晚落天涯远日畿。
边月空悲新雪鬓，京尘犹染旧朝衣。
江山壮丽诗难敌，风物萧条醉绝稀。
赖有东湖堪吏隐，寄声篱菊待吾归。
送十二兄还江西
孔武仲（宋代）

匣有青萍笥有书，西风只影渡江湖。
剩收岳麓春前景，写入新诗胜画图。
和昭明太子钟山解讲诗
刘孝仪（南北朝）

诏乐临东序，时驾出西园。虽穷理游盛，终为尘俗喧。

岂如弘七觉，扬鸾启四门。夜气清箫管，晓阵烁郊原。

山风乱采眊，初晃丽文辕。林开前骑骋，径曲羽旄屯。

烟壁浮青翠，石濑响飞奔。回舆下重阁，降道访真源。

谈空匹泉涌，缀藻迈弦繁。轻生逢遇误，并作辈龙鹓。

顾已同偏爵，何用挹衢樽。
和孙延寿喜雨述怀韵
王之道（宋代）

小雨霏霏夜接朝，乍惊和气入民谣。
官逋遮为麦秋缓，酒价定随人意饶。
欲落枣花蚕断茧，半黄梅子稻移苗。
书生不惯征徭苦，牢落僧房不自聊。
盘谷草堂 其三
杨士奇（明代）

盘之中兮良畴，下宜稻禾兮高宜来牟。春出耕兮夏耨，旦勤斯兮夕休。

或雨旸兮匪时，何仓庾兮有秋。怀古人兮食力，吾弗力兮谁尤。
雪
张南史（唐代）

雪，雪。花片，玉屑。结阴风，凝暮节。高岭虚晶，

平原广洁。初从云外飘，还向空中噎。千门万户皆静，

兽炭皮裘自热。此时双舞洛阳人，谁悟郢中歌断绝。
挽汪约叟
王柏（宋代）

幸有灵光在，天乎作麽亡。
生来最真实，病里亦康强。
和气留丹鼎，清尘凝笔床。
溪山呈秀处，风露悄凄凉。
送孙从之司业持节湖南二首 其一
杨万里（宋代）

全家先遁却谁知，匹马西归也大奇。出昼莫嫌三宿恋，坏麻不待七年迟。

风生折槛人无古，水绕圜桥士有师。六一澹庵乔木在，今秋新长雪霜枝。
古灵山试茶歌
陈襄（宋代）

乳源浅浅交寒石，松花坠粉愁无色。
明星玉女跨神云，斗剪轻罗缕残碧。
我闻峦山二月春方归，苦雾迷天新雪飞。
仙鼠潭边兰草齐，露牙吸尽香龙脂。
辘轳绳细井花暖，香尘散碧琉璃碗。
玉川冰骨照人寒，瑟瑟祥风满眼前。
紫屏冷落沈水烟，山月堂轩金鸭眠。
麻姑痴煮丹峦泉，不识人间有地仙。
介石遗余翁鞋歌以为谢
黄玠（元代）

衰年足趺冷，火缶不少离。投我双青鞋，针迹匀且致。

跫然试幽步，蹈履必雅地。出户复入门，徘徊感嘉遗。

将非尚方舄，飘飘有仙气。岁晚动行色，远道随所至。

南北岐路多，邅回来不易。庶将黄石书，报君圮上意。
小亭
葛天民（宋代）

小亭终日对幽丛，兀坐无言似定中。苍藓静连湘竹紫，绿阴深映蜀葵红。

猫来戏捉穿花蝶，雀下偷衔卷叶虫。斜照尚多高柳少，明年更欲种梧桐。
王母致语口号
陈造（宋代）

天仗凌晨拱未央，君王亲奉紫霞觞。
社鸣当纪乾坤辟，筴授端霞日月长。
为祝尧龄辞翠水，闲留羲驭顿扶桑。
儿家不上千秋鉴，自摘蟠桃寿圣皇。
再和班字三首
晁说之（宋代）

丈人在何许，箕外颍中间。
明映波心月，清余雨面山。
短衣非旧甯，陋巷是今颜。
不解湟州去，平超十八班。
访上官道人庵
赵汝鐩（宋代）

三十年居此，何尝识酒荤。
柴扉人少到，草径鹿同群。
雨足添新瀑，山深有剩云。
水瓢丹灶外，闲事不曾闻。
小游仙七首 其三
周密（宋代）

西池宴罢夜深归，风露森森湿羽衣。云外凤皇栖未稳，一声铁笛又惊飞。
升堂颂古五十二首 其五
释怀深（宋代）

资福为人处，从来无异路。饭饱譬如闲，共般数担土。

你行我亦行，你住我亦住。
感兴
孙嵩（宋代）

清风有佳意，逢者为一娱。
曾不救饥渴，政尔飘襟裾。
凡物贵有用，论诗用则无。
诗成亦自咏，侘傺或昭苏。
身名不相涉，二者如参商。
迟其议论公，旷越百世长。
于人已无益，离离坟草荒。
不知史册上，更是谁芬芳。
犹足厉世俗，曰此有耿光。
生前文字冗，寸札蓐荑稂。
及后乃大行，家有星河章。
君欲知其人，近世苏与黄。
夫有酷吏事，良不为奇屯。
俗子来吾前，有语无由伸。
其愚正可置，而又何为嗔。
勿如孤竹子，宇宙生涯垠。
匪惟狎樵牧，浩浩冥疏亲。
鸟故不乱行，兽故不乱群。
在山为远志，出山为小草。
不足凋谢安，适可谓殷浩。
夫亦有所怀，非必着枯槁。
咏麻姑山
许杭（宋代）

数里岧峣落日西，更高高处种灵芝。
危峰受雪春归晚，怪石留灵雨到迟。
仙鹿避人眠浅径，野禽窥果啄残枝。
待应俗格消磨尽，重建瑶台旧路歧。
题徐吉云军门玉照
卢典（清代）

天生韬略罕能侔，知是名人起剪俦。万里沙涛经久测，半生戎马未曾休。

译材通达孚时望，儒将雍容重上游。一片雄心忘老至，虎头燕颔定封侯。
送罗春伯大著提举浙西
杨万里（宋代）

晁董声名彼一时，夫君下笔与渠齐。
承明厌直辞金马，英荡非关访碧鸡。
山狱动摇增气色，诏书宣布舞群黎。
归期只在千秋节，留赋苍苔凤掖西。
和岁节见招城上閒步
韦骧（宋代）

山头宿霭微微见，木末春风细细生。动植逢时俱有意，乾坤造物本无情。

拘挛未易逃绳检，休暇何妨解组缨。所幸得吟潇洒句，又随旌旆上牙城。
菩萨蛮（回文）
张孝祥（宋代）

渚莲红乱风翻雨。雨翻风乱红莲渚。深处宿幽禽。禽幽宿处深。淡妆秋水鉴。鉴水秋妆淡。明月思人情。情人思月明。
次韵和景彝省闱宿斋二首
梅尧臣（宋代）

昼日南宫雨後凉，斋严官重静於常。
庭前斗雀堕还起，栏下秋花落自香。
看尽云容天漏碧，读残书帙卷披黄。
九衢尘土莫能到，萧瑟微风叶响廊。
喜程元道见过
屠滽（明代）

客子到门西日沉，情缘一见一回深。逼除岁月匆匆话，远市盘餐草草心。

积竹丛寒鱼合泽，堕樵风急鸟争林。白头与世殊疏阔，特地因君理旧琴。
问岳禅师疾
贯休（唐代）

世病如山岳，世医皆拱手。道病如金锁，师遭锁锁否。

伊昔芙蓉如，谈经似主涉。苏合昼氤氲，天花似飞蝶。

觉树垂实，魔辈刺疾。病也不问，终不皴膝。春光冉冉，

不上尔质。东风浩浩，谩入尔室。云何斯人，而有斯疾。
张将军塞猎歌
李梦阳（明代）

将军堂堂七尺躯，虎头昂藏紫虬须。据鞍笑撚金朴姑，弦鸣仰堕双飞乌。

南平川汉北歼胡，蛇矛卧地刀剑芜。朔风吹霜塞草落，马腾士奋于狩作。

将军夜令晨步同，碛沙黄黄日色薄。部下游击五千人，竞时争能各有神。

驱飞翼走入我网，千队万队何駪駪。气酣前赴逞一决，零乱旌旗倏明灭。

杀气上回灵武云，火烈直透天山雪。张公觏此番逡巡，红衣白马如神人。

衣也蟠蟒金麒麟，朝廷所赐荣功臣。拦头报捷者谁子，手提禽兽血满身。

生截罴豹累雉鹑，中军小校额抹巾，见之一骑风起尘。

左射奔鹿右毙豕，更追狡兔趫穷榛。张曰于乎奚用是，昊天肃杀存至仁。

摐金按节止中野，燖腯炰鲜燕蒐者。礼乐行军分自严，赏罚正簿谁能假。

何地真收吐谷驼，一卒乃获大宛马。长城窟冰胡雁稀，轻鼙缓吹诸部归。

悬戟惨淡鸦鸟委，垂鞍碨礧熊兕肥。少年犹忿杀获微，翻身彀弩追云飞。

我闻蒐狩古侯礼，三驱六御今何以。缵武虽存于貉文，戒荒合避长扬侈。

将军抹马厉部士，为防西北烽烟起。
雨后
高汝砺（金朝）

时雨雨三日，田家家万金。有年天子庆，忧国老臣心。
答君时用前韵
彭汝砺（宋代）

振衣近沧浪，聊以垢腻浣。仰首冥冥雁，肃肃在云汉。

吾今寡所合，尔独为吾伴。荡舟泛江海，四顾畏汗漫。

君看水中坻，不是无边畔。
种花 其二
鲍桂星（清代）

吾友王秋曹，教我种花术。其术艰且勤，老懒不暇悉。

然以当佩韦，古义足可述。四时春气在，一语能事毕。

东菑过朝雨，台笠破烟出。登麦虽已迟，插禾未为失。

况我卤莽人，鉴此变气质。吟成种花诗，花者犹生笔。
寒林石
王令（宋代）

尝闻千岁松为石，岂意今逢林出屏。
苟非木根久自化，岂此石理能有灵。
世间万怪浩莫问，枉哉山海徒有经。
舒山虢水固险异，疑有神手藏幽冥。
雨晴
杜甫（唐代）

雨时山不改，晴罢峡如新。
天路看殊俗，秋江思杀人。
有猿挥泪尽，无犬附书频。
故国愁眉外，长歌欲损神。
梁甫吟
曹勋（宋代）

晨行泰山下，兴怀念梁甫。
欲往失所从，荒途亘今古。
却立空踟蹰，忧来与谁语。
日暮遵归途，冥冥暗风雨。
错漠伤怀抱，仅得依门户。
幡然赓长谣，培塿隘齐鲁。
何当执策从銮旗，翼赞登封继三五。
浮杯
洪适（宋代）

南北芝泉一涧开，穿花度柳势萦回。不须元巳方修禊，才遇良辰便泛杯。

行止岂由人智巧，沉浮长与客惊猜。急流一去谁难进，却有先游殿后来。
江城子·年年腊後见冰姑
吕胜己（宋代）

年年腊後见冰姑。玉肌肤。点琼酥。不老花荣，经岁转敷腴。向背稀稠如画里，明月下、影疏疏。江南有客问征途。寄音书。定来无。且傍盆池，巧石倚浮图。静对北山林处士，妆点就、小西湖。
拟古诗·涉江采芙蓉
戴廷栻（清代）

涉江采芙蓉，花叶皆茂好。所赠不合意，一夕颜色槁。

人生感知己，此意向谁道。荡舟越江归，寂寞向芳草。
送同知黄岩事林起宗满归二首 其二
陈德永（元代）

贪官如苦雨，好官如流电。使君天下士，况也美文翰。

出佐千里州，名在循吏传。行将补衮归，袖有五色线。
和陈莹中了斋自警六绝 其五
杨时（宋代）

圣门事业学须彊，俚耳从来笑折杨。诡遇得禽非我事，但知无有是吾乡。
和朱少章见寄
晁说之（宋代）

兼该夫子耻专门，却笑何人哮吼村。
闷己赋疑唯独语，恼卿诗似得同论。
夜来雨足宽贫病，秋到凉生破睡昏。
几欲抛书闲过日，只惭无可谢嫣荪。
吉水落霞亭观程运使师孟留题作
赵蕃（宋代）

倦客扁舟泊，危亭落照微。
余霞信如绮，孤鹜更齐飞。
感叹昔所作，传闻今则非。
江山有如此，风俗应未违。
和覃溪池河驿
谢墉（清代）

山县水不经，乃称池河驿。池河两邑界，通川湮前迹。

日中市喧豗，负担度阡陌。蚩蚩聚圜阓，稍稍见居积。

贸迁犹古风，菽粟及麻麦。交易无狙狯，司市平其直。

居然唐魏风，我行所未历。饭罢陟冈岭，云气霁后赤。

搜奇任卤莽，汲古成淫腋。明发珠龙桥，竟溯清流碧。

索涂惭冥行，赖子得绳尺。欧苏不再生，与子数晨夕。
衣带岭
刘崧（元代）

朝辞桃源溪，暮宿衣带岭。心同秋水净，思与群山永。

白云松际来，日入鸡犬静。苔藓依古垣，薜萝罥深井。

天清露气肃，衣袂忽已冷。明晨当远发，我驾思夙整。

西上挹高霞，蚕尖纵幽骋。
夏日十二首 其四
陆游（宋代）

动身尚懒那堪事，学古无成罢读书。枕上侧眠听语燕，池边小立看游鱼。
一身
释文珦（宋代）

一身谁与偕，病骨老穷崖。
春雨苔封径，秋风叶江阶。
翦云成隐服，煮石当清斋。
樵宅时相过，言予有好怀。
挽薛常州艮斋先生
莫济（宋代）

今代论儒学，如君德最优。
是非千古事，出入九家流。
身殁言犹在，官卑志未酬。
傥令兴礼乐，端不后程仇。
梅时往来郊外十绝 其六
张侃（宋代）

琉璃木叶衬琼英，折得归来照眼明。闻道此花清似我，莫言避俗太无情。
九日再会饮如舟亭分韵得异字约赋廿句
宋褧（元代）

周郎家本住武溪，入京暂作公府吏。闭门哦诗常抚卷，倒屣迎宾能好事。

今年中秋偶晴明，好友持杯恰三四。时当九日复宴集，潇洒轩楹临水次。

槛华错粲邻舍移，壶酝氤氲内官赐。天高气清萸菊节，攘袂奋发湖海士。

风尘悠悠渺芳躅，觞咏兰亭或堪似。人生行乐适意尔，局促辕驹老将至。

酣歌慷慨时自新，放达何须较愚智。愧无硬语出磊磈，追逐卢仝并马异。
诉衷情·青衫初入九重城
陆游（宋代）

青衫初入九重城，结友尽豪英。蜡封夜半传檄，驰骑谕幽并。
时易失，志难成，鬓丝生。平章风月，弹压江山，别是功名。
山长老寄茶
孙觌（宋代）

睡魔迎我入华胥，梦境倏然一蝶如。不用分灯遣将去，山翁茗盌为驱除。
灵雨寺前溪
梁机（清代）

山水含清姿，物色有显晦。淙淙寺前云，流出春声内。

桥聚浪纹圆，岸摇花影碎。人情重幽遐，意失当前会。
初夏北窗
陆游（宋代）

作墨无声紫玉池，年光又入放翁诗。
风和柳岸吹绵後，雨足瓜畦引蔓时。
病酒相如无奈渴，清言叔宝不胜羸。
此生岂复功名事，付与城头画角悲。
戊辰除夜四绝 其三
周紫芝（宋代）

无功饱食愧侏儒，赢得霜添白颔须。已是再逢新太岁，何须羞饮后屠苏。
罪出
赵孟頫（元代）

在山为远志，出山为小草。古语巳云然，见事苦不早。

平生独往愿，丘壑寄怀抱。图书时自娱，野性期自保。

谁令堕尘网，宛转受缠绕。昔为水上鸥，今如笼中鸟。

哀鸣谁复顾，毛羽日摧槁。向非亲友赠，蔬食常不饱。

病妻抱弱子，远去万里道。骨肉生别离，丘垄谁为扫。

愁深无一语，目断南云杳。恸哭悲风来，如何诉穹昊。
别郑东溟同年
王渐逵（明代）

磊落东溟子，为官迟尔期。十年犹未转，五马得深依。

落日桑麻课，春风岛屿诗。何时苍海上，相对拾珠玑。
登闽越王钓台用前人韵
杭济（明代）

高台跂倚想英雄，今古茫茫感慨同。吞吐潮声当海口，屈盘山势控闽中。

千秋享祀神如在，一日图王事已空。大钓人传遗此地，断厓阴雨锁龙宫。
清平乐（和石次仲）
赵善括（宋代）

断云漏雨。依约西山暮。风定樯高须小住。不忍带将春去。

此行抑有求欤。青衣拟问平都。万里一钩新月，相忘常在江湖。
颂古四十四首 其二十七
释师范（宋代）

铜公塘，铁奉化。得人憎，得人怕。不是明州人，定说苏州语。
咏无住观中物四首 其二 双鹤
王世贞（明代）

青田别种是胎仙，午夜清音彻九天。我诵黄庭换凡骨，他时一点破苍烟。
宿戈阳山家将明怅然兼忆李少卿二首 其二
韩雍（明代）

达人林下卧，春梦最分明。不设重门险，何须击柝声。

曲肱如尺稳，鼾鼻似雷鸣。任尔朝慵起，都无尘世情。
辛亥元日送章德茂自建康移帅江陵二首
杨万里（宋代）

极知借寇未多时，道是微黄有近期。
不割半青江令宅，却飞大白习家池。
湖山解语云来暮，淮水无情也去思。
莫近乡关动皈兴，轻黄一点上双眉。
水调歌头 其三 题子似瑱山经德堂，堂，陆象山所名也
辛弃疾（宋代）

唤起子陆子，经德问何如。万钟于我何有，不负古人书。

闻道千章松桂，剩有四时柯叶，霜雪岁寒馀。此是瑱山境，还似象山无。

耕也馁，学也禄，孔之徒。青衫毕竟升斗，此意正关渠。

天地清宁高下，日月东西寒暑，何用著工夫。两字君勿惜，借我榜吾庐。
真觉院有洛花花时不暇往四月十八日与刘景文
苏轼（宋代）

绿暗初迎夏，红残不及春。
魏花非老伴，卢橘是乡人。
井落依山尽，岩崖发兴新。
岁寒君记取，松雪看苍鳞。
胡端叔招饮月泉观剧
凌义渠（明代）

一抹柔痕著眼鲜，藏春十五故娟娟。妆凝薄鬓将雏燕，蕊抱红娟未放莲。

歌板暂停残照里，閒情早憩晚凉天。醉馀归路迷泉影，山月斜飞又欠圆。
祝司马春堂表兄六十生日
安伟（清代）

小春春酒熟，介寿寿筵开。案举齐眉孟，觞飞舞彩莱。

椒花新献颂，柏叶始浮杯。仙室红霞满，函关紫气来。

三星辉阆苑，八洞耸瑶台。共把钧天乐，为君奏一回。
题雪窦飞雪亭
史浩（宋代）

苍岷万仞起岩峦，悬瀑霏霏六月寒。波及下方俱润泽，人间须作六花看。
送舅氏野夫之宣城二首
黄庭坚（宋代）

藉甚宣城郡，风流数贡毛。
霜林收鸭脚，春网荐琴高。
共理须良守，今年辍省曹。
平生割鸡手，聊试发硎刀。

试说宣城郡，停杯且细听。
晚楼明宛水，春骑簇昭亭。
䆉稏丰圩户，桁杨卧讼庭。
谢公歌舞处，时对换鹅经。
浏阳五咏·飞鷃亭
杨时（宋代）

芙蓉凋尽蕙兰芳，杖屦翛然一漫郎。
凫鹤短长宁复问，但知鹏鷃两相忘。
玉指法训练普明法师赞
释智遇（宋代）

金石丝竹难以类乎声，碧云清风难以同其调。
玉光幽洁，花信融通。
妙在月无外，岂堕空假中。
张生伏笔，何处形容。
此是适庵老子之常淮，肯与能诗画者同。
藉藉流芳灵苑寺，眇然千古仰高踪。
次韵汪履道
释德洪（宋代）

君去中秋犹一缺，爽气洗开倍明彻。昨夜宵晴独倚栏，露冷鸣廊卷风叶。

百年客舍熟黄梁，梦境偶逢还偶别。谢安拥鼻公岂免，百年死灰我何说。

故国天涯眼力衰，飞鸟当还倦始知。可怜此别秋方壮，未审重来是几时。
冬夜即事简景云客
施朝干（清代）

山对重城倚槛看，无边竹柏隐云端。疏钟度水一声静，白月横天万影寒。

早晚鱼飧从计拙，关山风雪识交难。犹闻公辈多才者，怀古苍茫语夜阑。
汉老弟寄诗三绝情见乎辞使人愈增离索之感依韵和其诗 其二
虞俦（宋代）

送尽飞鸿眼欲穿，家山政在落霞边。快来幸有梅堪折，莫待相将柳欲眠。
鹊桥仙 戏题友人艳词后
龚翔麟（清代）

眉梢分翠，唇尖横玉，柔脆未输莺骨。越侬也解折閒花，似倦采、秋香细蝶。

枕鸳移并，晨凫嘶杀，红浪才翻魂怯。双眠那得到黄昏，又几见、晓风残月。
次韵张符离民师适堂即事
饶节（宋代）

三考符离课独优，政成囹圄自无囚。满堂文史闲□令，一榻薰风对奕秋。

刑措似闻闾巷语，年登仍解庙堂忧。从今尊酒留佳句，折狱何劳比仲由。
凯歌·双阁护仙境
张榘（宋代）

双阁护仙境，万壑渺清秋。台躔光动银汉，神秀孕公侯。胸次千崖灏气，笔底三江流水，姓字桂香浮。十载洞庭月，今喜照扬州。

捧丹诏，升紫殿，建碧油。胡儿深避沙漠，铃阁扬轻裘。点检召棠遗爱，酝酿潘舆喜色，英裔蔚文彪。整顿乾坤定，千岁侍宸旒。
学易
陆游（宋代）

学古忘衰疾，斋心洗昨非。
拳拳奉天理，坦坦息心机。
改过先幽隐，收功在细微。
耄期犹自警，俯仰惜余晖。
留别阿兄归里二首 其二
费墨娟（清代）

纵留兄住不多时，强整离筵进酒卮。聚首才歌棠棣句，牵衣又唱渭城诗。

风尘落寞凭谁识？世路崎岖要自知。我是男儿当奋志，与君扶困亦扶危。
有所思酉水舟次作
周复俊（明代）

去年三月滇水阴，今年二月沅州路。
风光晼晚愁杀人，春色飘回忽迟暮。
杨溪昨夜春泉发，竹寨沙边弄明月。
始见繁花复乱飞，愁多不愿理春衣。
花飞已怯伤春别，何忍还听唤子归。
沅湘两岸垂杨碧，白日牵丝送行客。
草际烟横浦溆香，江声千转流云长。
梦魂惊载寤，水广何由度。
王孙天末未归来，公子江南先有赋。
公子王孙散夜愁，愁人难下杏花楼。
楼台<山弗>郁回清汉，山水清圆映去舟。
停桡日欲晚，紫嶂猿啼远。
何处积幽思，幽思似陇坂。
临流歌复歌，濯缨潇湘里。
菁菁芳草心，眷余纷何已。
浮云有时卷，草色几时结。
相送过吴宫，殷勤向君别。
吴宫翘望转逶迤，层层玉树荫连欐。
芳菲帆浦迷香径，窈窕菱潭带竹池。
万里淹仍西复东，一年凉暑春徂夏。
春临绝屿叩文莺，晓涉空津浮白马。
我日思归今得归，山中美人音信稀。
东风浩荡吹梧树，极目天南鸿雁飞。
汲东坡所浚井一首
苏籀（宋代）

帅贰英英驻节旄，继唐流泽便滔滔。
源深东绝三桥市，涨缩西湖二雨篙。
沟驶甃坚无旱潦，瓶翻筒漏饮豚羔。
私家诵佛千畦稻，官帑收功万斛醪。
授太子宾客归洛（自此后东都作）
白居易（唐代）

南省去拂衣，东都来掩扉。病将老齐至，心与身同归。

白首外缘少，红尘前事非。怀哉紫芝叟，千载心相依。
梅花喜神谱·大蕊八枝
宋伯仁（宋代）

休与鹬相持，自有山川隔。
祝君无孕珠，恐非保身策。
采桑子·彭浪矶
朱敦儒（宋代）

扁舟去作江南客，旅雁孤云。万里烟尘。回首中原泪满巾。
碧山对晚汀洲冷，枫叶芦根。日落波平。愁损辞乡去国人。
滁州西涧
韦应物（唐代）

独怜幽草涧边生，上有黄鹂深树鸣。
春潮带雨晚来急，野渡无人舟自横。
湖上成绝句呈刘伯声四首
张耒（宋代）

谁道原头春未回，柳梢黄软冻齐开。
争惊腊日峥嵘尽，忽问田翁乞野梅。
寂音泉
释德洪（宋代）

水灵有源不知处，但见方沼供无穷。俯波下看远山色，卷雾忽惊清镜空。

危亭快若望霜晓，江岸□□□阴风。宜呼此泉作檀越，岁致万斛无凶丰。
题徐司理诰
林希逸（宋代）

端拱雍熙诰尚存，栖鸾衣钵诧曾门。龙飞黄敕新来好，先辈名家又有孙。
林缉熙归会于芗城梁宅和洪城见寄
罗伦（明代）

云水千峰更万峰，此心期与故人同。
苍茫世路浮生在，澹泊春杯野兴浓。
乡梦几回茅店月，蓑衣无恙柳花风。
明年唤取陈公甫，皂帽青天信一篷。
江晦叔见访于兴国寺见庭中修竹两竿云竹虽不
孔武仲（宋代）

忆昨在江都，联君城一曲。
我家百色无，唯有数竿竹。
琅玕净相倚，萧洒意常足。
君亦时见过，笑语伴幽独。
别来七见春，屡送光景速。
京师车马烦，高尘蔽华屋。
僧室日闭关，静若在岩谷。
忽闻剥啄声，把手叙寒燠。
嵌空叠石畔，亦有双筠绿。
动君青云兴，赏眄不移目。
爱其萧骚风，摇此苍翠玉。
有如嗜脍炙，久矣虚其腹。
一旦逢割鲜，欣然喜如沃。
乃知物外适，可以傲流俗。
奉常官事简，佳集时可卜。
轩窗辟浓邃，冠带脱拘束。
文枰稍拂拭，白黑看驰逐。
更设茶两旗，何须酒百斛。
赠杜伯高
陈傅良（宋代）

腊后玄冥意气骄，馀寒造物亦亡聊。风收夜雨春何浅，云障朝暾雪不消。

真悟此生才半岁，恣听何处是三朝。粲然一笑将迎我，赖有江梅慰寂寥。
溪上
游九言（宋代）

烟开晓日照溪头，溪上人家岸下舟。
啼鸟不知春已老，数声自喜碧岩幽。
句 其一
米芾（宋代）

清明去郡则得郡，安用作业解洗业。
长歌行
汪广洋（明代）

贫不干升斗粟，富不欲方丈飧。古来穷达等细事，何用屑屑摧古肝。

万金铸宝剑，千金买雕鞍。出门得意青云端，五花照耀春雪乾。

石家金谷果何在，落花衰草秋漫漫。君不见长安市上李谪仙，十千取酒醉即眠。

有时长歌动八极，往往鼓吹三百篇。一朝掉臂沧江前，眼底富贵浮云然，眼底富贵浮云然。
春草凝露
张友正（唐代）

苍苍芳草色，含露对青春。已赖阳和长，仍惭润泽频。

日临残未滴，风度欲成津。蕙叶垂偏重，兰丛洗转新。

将行愁裛径，欲采畏濡身。独爱池塘畔，清华远袭人。
满江红 寿陈碧山七十一
佚名（宋代）

维岳生贤，天欲补、中兴衮职。奈圣世、朝无阙事，且令休逸。

锦绣文章胸次贮，蓬壶岁月闲中积。羡人生、七十古来稀，今逾一。

书聚府，成东壁。身眉寿，真南极。望瑞云溶处，接江山碧。

人愿君如天上月，我期君似明朝日。待明朝，长至转添长，弥千亿。
落叶仿虞许旸谷 其三
曹家达（清代）

一片清阴护好山，横摧应恨晓霜顽。旧根强附怜飘泊，生意蠲除谢折攀。

青眼几时谋爨下，红颜题怨到人间。指看花月春江夜，天借东风为送还。
水调歌头
李处全（宋代）

春事已如许，柳眼早依依。故园桃李何似，芳蕊想团枝。此地嵩高名里，信美元非吾土，清梦＿绕洢。扶杖欲行乐，还使我心悲。

对琴书，歌一阕，引千卮。昔曾系楫，今日投老叹吾衰。睡起推窗凝睇，失喜柔桑微绿，便拟作春衣。搔首长吟处，此意有谁知。
句
王镐（宋代）

发爽带风流，齿疏和月漱。
小传见托冗未果作诗以谢之
靳贵（明代）

文逋朱谢苦君烦，祗为疏慵独负言。管仲旧劳知鲍叔，朱清自负传宗元。

药炉夜静窥丹母，竹院春暄数鹤孙。还忆江头为别处，淡烟斜日水云村。
维扬见陈孝先制机辱授馆因呈小诗见意
汪梦斗（宋代）

倦客秋帆归较迟，亦闻采藻鲁侯池。不烦下榻眠高士，宁复登楼卧小儿。

病菊耐霜癯似我，寒风吹面鬓如丝。君非能出不能处，心事相同因得知。
春日田园杂兴
柳州（宋代）

东负生意和，农圃正宜动。
稻种开包曬，菊苗依谱分。
畴西晓耕雨，舍北暮钥云。
莫待荒三径，归欤陶令君。
减字木兰花（已下五首赠刘烟霞）
沈瀛（宋代）

朱幡归止。却返烟霞寻旧喜。羽帔香风。再拜天门直上通。

青君赐酒。乞与长生无量寿。更挟仙何。跨鹤凌云洞府多。
次陈命美笏斋八景 其四 荇池月印
李之世（明代）

驾海飞轮一只孤，银湾浩淼泻晶壶。重重梵网千丝缀，入夜高悬径尺珠。
唐子两司锡学前后八年矣迁教授岳州以行锡诸生碑之以志去思
王世贞（明代）

聊携杏坛席，去上洞庭船。碑洒阳城泪，官深夏禹年。

名缘却贽重，诗为解颐传。一问君山酒，何如第二泉。
南乡子·云带雨
李珣（五代）

云带雨，浪迎风，钓翁回棹碧湾中。春酒香熟鲈鱼美，谁同醉？缆却扁舟篷底睡。
杂曲歌辞。桃花曲
顾况（唐代）

魏帝宫人舞凤楼，隋家天子泛龙舟。

君王夜醉春眠晏，不觉桃花逐水流。
题沈纯甫绿萝庄 其一
佘翔（明代）

疏乞还山别汉都，知君踪迹寄菰蒲。徙陶偏笑鸱夷策，何似君家长五湖。
偈颂六十七首
释原妙（宋代）

洞彻是非如梦幻，转身未免堕深坑。
须知别有通霄路，不许时人造次行。
别江右 其一
王新命（清代）

昔来南浦日，此地只孤城。黾勉行吾拙，艰难任世情。

有心筹国用，无力赡民生。赢得清风去，飘然两袖轻。
新昌里
姚合（唐代）

旧客常乐坊，井泉浊而咸。新屋新昌里，井泉清而甘。

僮仆惯苦饮，食美翻憎嫌。朝朝忍饥行，戚戚如难堪。

中下无正性，所习便淫耽。一染不可变，甚于茜与蓝。

近贫日益廉，近富日益贪。以此当自警，慎勿信邪谗。
送陈太仆察谪教海阳二首
陆粲（明代）

天涯芳树绾离旌，迁客迟回恋圣明。
晓梦依稀度阊阖，尚随残月听流莺。
题翰林滩
蹇汝明（宋代）

滩崖犹刻翰林名，凿凿寒波漱玉声。游子凄其感今昔，临流不敢濯尘缨。
挽左相京太师四首
舒邦佐（宋代）

皇华方北返，植纛指西风。
蜀谓今清献，戎言昔富公。
民夷两心服，勋业百年同。
赠与齐温国，功高报亦隆。
人家看花
王建（唐代）

年少狂疏逐君马，去来憔悴到京华。

恨无闲地栽仙药，长傍人家看好花。
头陀岭
葛绍体（宋代）

峭绝不可步，肩舆屡颠覆。
南北三十里，上下九回曲。
两畔沿古三，虬枝乱相续。
根迸石齿裂，叶密云气宿。
或一盖高张，或万蛇奔促。
或魑魅隐见，或虎豹踯躅。
纵无游子悲，遇此亦惨目。
鼠梯侧将崩，鸟迳深更蹙。
吾道岂终穷，朅来意何欲。
伤裴录事丧子
王勃（唐代）

兰阶霜候早，松露穸台深。魄散珠胎没，芳销玉树沉。

露文晞宿草，烟照惨平林。芝焚空叹息，流恨满籝金。
和徐径坂
赵汝腾（宋代）

我敬楳埜翁，治郡如元结。
一朝殉国死，黄壤恨谁雪。
赤输陈蕃心，碧化苌弘血。
铭笔得柯仙，群阴消蟋蟀。
满江红（寿壑相）
张榘（宋代）

淮海波澄，湛桂影、半规凉月。又还是、中秋相近，垂弧时节。纶诰飞来宸眷重，彩衣著处慈颜悦。注紫清、花露入瑶卮，琼香滑。

挥羽扇，持旄钺。鲸海浪，阴山雪。看威声到处，遐冲都折。沙溪远标铜柱界，关河尽补金瓯缺。庆君臣、千载会风云，看伊说。
红铃二首
贾似道（宋代）

红肩红肋及红铃，止有三场两次赢。
脱下红铃休要鬭，总然赢得也无名。
蓦山溪（春）
杜旟（宋代）

春风如客，可是繁华主。红紫未全开，早绿遍、江南千树。一番新火，多少倦游人，纤腰柳，不知愁，犹作风前舞。

小阑干外，两两幽禽语。问我不归家，有佳人、天寒日暮。老来心事，唯只有春知，江头路，带春来，更带春归去。
暑不杂兴
方岳（宋代）

不惯山中夜月寒，满窗树影藓花乾。
移床近壁不敢卧，恐是龙蛇之屈蟠。
黄府君挽词 其四
王十朋（宋代）

齿发如公自古稀，定应含笑九原归。春风白石岩前路，忍见杨花作雪飞。
俞秀老画赞
李之仪（宋代）

青山白云中人，对面若不相识。笑我吟咏自如，终□□□居士笑得度，住平常人窠窟。

谁谓半山多□口，却作丰干指出。
楸树
元德明（金朝）

道边楸树老龙形，社酒浇来渐有灵。只恐等閒风雨夜，怒随雷电上青冥。
送谢从义知杭州分题岳王坟
陈汝言（明代）

荒坟秋树影萧萧，只有孤僧伴寂寥。
二帝游魂归不得，百年枯骨恨难消。
山空永夜愁寒雨，江阔悲风起暮潮。
若到钱塘逢故老，伤心切莫问前朝。
赵从善母吉国夫人刘氏挽诗 其二
蔡戡（宋代）

令子方通显，神京更浩穰。珍羞供鼎食，綵服贲金章。

大国初封吉，佳城忽葬防。贰卿哀慕切，老泪浥千行。
生查子
晏几道（宋代）

长恨涉江遥，
移近溪头住。
闲荡木兰舟，
误入双鸳浦。
无端轻薄云，
暗作廉纤雨。
翠袖不胜寒，
欲向荷花语。
梦中作
王珩（宋代）

舂罢鸡□□，□行犬吠难。
溪深水马健，霜重橘奴肥。
宿临安净土寺
苏轼（宋代）

鸡鸣发余杭，到寺已亭午。
参禅固未暇，饱食良先务。
平生睡不足，急扫清风宇。
闭门群动息，香篆起烟缕。
觉来烹石泉，紫笋发轻乳。
晚凉沐浴罢，衰发稀可数。
浩歌出门去，暮色入村坞。
微月半隐山，圆荷争泻露。
相携石桥上，夜与故人语。
明朝入山房，石镜炯当路。
昔照熊虎姿，今为猿鸟顾。
废兴何足吊，万世一仰俯。
题泽翁小卷 其四
王柏（宋代）

寂寞小桥前，山人住何处。村童酤酒随，策杖同归去。
南乡子　　新浴 牡丹头
吴伟业（清代）

高耸翠云寒。时世新妆唤牡丹。岂是玉楼春宴罢，金盘。

头上花枝斗合欢。

著意画烟鬟。用尽玄都墨几丸。不信洛阳千万种，争看。

魏紫姚黄总一般。
芥庵自述
李洪（宋代）

不厌城隅僻，新成芥子庵。
负暄真化国，空想极毗岚。
日月须弥真，风云钴鉧潭。
冬穷数九九，玄旨扣三三。
何假维摩榻，偶同弥勒龛。
氎巾方纵解，骊颔或深探。
处遁心无闷，居贫实不贪。
微尘无尽藏，安住我伽蓝。
得何明府京中书四首 其一
卢龙云（明代）

万里书邮未易传，偶因鸿翼到南天。嵇生懒嫚年逾甚，祗向山林结静缘。
七言送苏结赴蜀州推官
沈遘（宋代）

嘉陵剑阁万里道，自古当为行役忧。于今帝制自无外，仕者何必尽中州。

我昔成都两岁留，春风秋月多遨游。须知锦城虽云乐，不如早还沧海头。
直舍寄陈子惠
黄庭坚（宋代）

广文宾退下帘重，凉气微生笔砚中。
不得朱弦写流水，绿槐阴合鸟呼风。
铜雀台
陈孚（元代）

古台百尺生野蒿，昔谁筑此当涂高。上有三千金步摇，满陵寒柏围凤绡。

西飞燕子东伯劳，尘间泉下路迢迢。龙帐银筝紫檀槽，怨入漳河翻夜涛。

人生过眼草上露，白骨何由见歌舞。独不念汉家长陵一抔土，玉柙珠襦锁秋雨。
题山间老友壁
叶绍翁（宋代）

山间虽寂静，未得事全无。
锄地留莎草，添泉养石蒲。
庭除风自扫，身世月同孤。
老去知禅味，松间试结趺。
酬乐天扬州初逢席上见赠
刘禹锡（唐代）

巴山楚水凄凉地，二十三年弃置身。
怀旧空吟闻笛赋，到乡翻似烂柯人。
沉舟侧畔千帆过，病树前头万木春。
今日听君歌一曲，暂凭杯酒长精神。
题洪崖仙坛
艾性夫（元代）

树精不死卧松关，呵护仙翁旧禁坛。
天阔难寻骑去鹤，井香疑有炼成丹。
山如辟谷秋逾瘦，屋尚凌虚夏亦寒。
行遍苍崖无石髓，空和凉月倚阑干。
春郊
王铚（宋代）

碧飞红断正伤春，万里天涯一病身。
芳草路长楼百尺，楼中更有凭栏人。
赠玉泉寺僧天云
宋褧（元代）

吴山锡杖楚山云，云染袈裟诣县门。莫怪褰帷不相见，禅机深处付忘言。
咏史下·王导
陈普（宋代）

不听君王到寿春，肯容麹允起咸秦。
茂弘周顗浑无晋，何但琅琊不是亲。
深山逢老僧二首
贯休（唐代）

衲衣线粗心似月，自把短锄锄榾柮。

青石溪边踏叶行，数片云榾两眉雪。

山童貌顽名乞乞，放火烧畬采崖蜜。

担头何物带山香，一箩白蕈一箩栗。
九日自台南至打狗作 其一
林朝崧（清代）

台南南去蔗园青，此路平生尚未经。聊把新诗记鸿爪，不关水秀与山明。
题范文纲青云别墅
林弼（明代）

灵峰出阛阓，濯濯青芙蕖。矞云豁朝晖，竹树森扶疏。

中有隐君豁，凭高结茅庐。植兰被长坂，引泉注清渠。

喧然市尘中，有若林野居。客来觞我酒，客去读我书。

人生贵适意，圭组将焉如。
题黄仲文小景四首 其二 清昼鼓琴
蓝仁（明代）

绿树垂帷石作台，龙唇拂拭自徘徊。黄埃赤石人间世，正想南风解愠来。
秋暮山中怀李端公益
鲍溶（唐代）

旧事与日远，秋花仍旧香。前年绣衣客，此节过此堂。

侍臣不自高，笑脱绣衣裳。眠云有馀态，入鸟不乱行。

我恐云岚色，损君鞍马光。君言此何言，且共覆前觞。

古人重一笑，买日轻金装。日尽秉烛游，千年不能忘。

君言此何言，明日皆异乡。明日非今日，山下道路长。

一从山下来，天地再炎凉。此中会难得，梦君马玄黄。
偈
释道初（宋代）

鸡见便斗，犬见便齩。
殿上鸱吻，终日相对。
西地锦
石孝友（宋代）

回望玉楼金阙。正水遮山隔。风儿又起，雨儿又煞，好愁人天色。

儿岸荻花枫叶。争舞红吹白。中秋过也，重阳近也，作天涯行客。
至陈留
陈与义（宋代）

烟际亭亭塔，招人可得回。
等闲为梦了，闻健出关来。
日落河冰壮，天长鸿雁哀。
平生远游意，随处一徘徊。
和彬卿登仙山
王都中（元代）

远山葱翠近楼蓝，碧絮飞云自往还。独倚长松吟不尽，恍然身在画图间。
题戚子云五云山图
方回（元代）

不浓不淡烟中树，如有如无雨外山。
尺素展看空想像，何由身著画图间。
早行
王谌（南北朝）

晓入荆溪路，西风快似刀。
雪深埋树脚，水浅见溪毛。
岁序相将换，人心只自劳。
牧童牛背卧，令我愧儿曹。
柳梢青 听虫
孙云鹤（清代）

井上萤飞，树头云静，何处秋声。床下听来，草根吟出，一片离情。

梦回月转闲庭。酒醒后、凄凄四更。蕉叶阴中，梧桐影里，露冷风清。
歌
莎衣道人（宋代）

胡孙死，闹啾啾，
也须还我一百州。
满庭芳
臧鲁子（宋代）

露洗银潢，风来玉宇，正当□□□□。□□□阁，争看拥冰轮。共指银河影里，依稀见、执斧仙人。还知么，天教此夕，嵩岳再生申。

夤缘，当阃寄，高明洞物，爽气侵云。记广寒宫殿，曾对高真。玉兔捣余灵药，霞觞化、万种花春。嫦娥嘱，愿公难老，长似月精神。
松
无可（唐代）

枝干怪鳞皴，烟梢出涧新。屈盘高极目，苍翠远惊人。

待鹤移阴过，听风落子频。青青寒木外，自与九霄邻。
淦口望胡佥宪舟不至先赴金川驿相待
欧大任（明代）

江树寒深独鸟依，邮亭回首叹蓬飞。湓峰雁去冲残雪，渝水帆蓬带落晖。

日短山城收市早，风高溪寺听钟微。瑶琴玉涧今何处，水远天长客未归。
赠乐天
刘禹锡（唐代）

一别旧游尽，相逢俱涕零。在人虽晚达，于树似冬青。

痛饮连宵醉，狂吟满坐听。终期抛印绶，共占少微星。
山气
黄钺（明代）

山气夜沈郭，苍茫晓未收。寒风来绝塞，入夏尚重裘。

盘马雪千里，射雕天尽头。平生极飞动，惜不壮时游。
送汪水云
宋宫人（宋代）

客有黄金共璧怀，如何不肯赎奴回。
今朝且尽穹庐酒，后夜相思无此杯。
沅州舟中
江忠源（清代）

数载风尘苦，今兹返旧林。那堪双鬓影，又照五溪深。

水曲帆徐渡，山高日易沈。滩声已呜咽，莫更听猿吟。
悲哉行
李咸用（唐代）

云色阴沈弄秋气，危叶高枝恨深翠。

用却春风力几多，微霜逼迫何容易。
知郡前日见过顾念雨霪不止盖苗而未穟频雨者嘉生之祥也继此真可以止矣因赋二篇拜呈 其一
员兴宗（宋代）

东田水决西田流，十日雨汁少日休。勿厌唾金夜缕缕，准拟炊玉秋浮浮。

我欣清肠免牛吼，坐快赤子非鱼头。社鬼豚蹄政浪得，使君端是监河侯。
次韵夏倪均父见和辕字韵诗六首 其三
赵鼎臣（宋代）

织女机头五色纹，裁成锦段远相存。篇篇境界如甘蔗，一一词章是外孙。

载酒有人曾问字，谈诗无客敢登门。可怜衰病南阳守，强驾疲牛逐后辕。
秋日寄受之太史
尹嘉宾（明代）

屋梁落月思悠悠，清梦依然到虎丘。
月满讲台宵度曲，云生西岭晚登楼。
林香冉冉流清梵，枫叶萧萧下小舟。
苦忆风流钱太史，赏心何日续同游？
熙宁口号 其四
孔平仲（宋代）

近闻寇盗理戈殳，太府输金入大炉。百鍊刚刀斫西夏，万钧强弩射单于。
万寿观重萼梅
李洪（宋代）

天街倦踏软红尘，喜见宫梅漏泄春。
千叶剪琼多态度，九英照日倍精神。
香清暗馥维摩榻，韵胜全疑姑射人。
好是孤山临水看，广平能与赋清新。
秋景
吕徽之（宋代）

商声早已到梧桐，夜气生凉湛碧空。
閒倚小窗待明月，紫箫吹彻木犀风。
长门曲 其一
刘攽（宋代）

凝笳来凤辇，玉宇开深殿。君恩春风回，那向秋时怨。
书荆公访僧图
释居简（宋代）

长须瘦蹇策深云，来就蒲团到夕曛。畴曩山中无此画，至今猿鹤怨移文。
闭门
陆游（宋代）

残发凋零不满巾，闭门聊得养天真。
恐伤药草停除地，为惜松槎禁伐薪。
独木架成新略彴，一峰买得小嶙峋。
萧然便觉浑无事，谈笑时时过近邻。
和余周郎中见寄
范纯仁（宋代）

宦游从昔各艰难，方寸宁禁百虑干。忧患早催颜鬓老，风波回虑骨毛寒。

词场久托平生契，酒席方陪此日欢。致主庇民嗟晚矣，只堪相约挂尘冠。
惜余春慢 雨雹
曹贞吉（清代）

窈窕纹纱，参差曲槛，无计消他长夏。金钲匿影，石燕穿云，缥缈灵旗来也。

隐隐轻雷度时，不惜真珠，抛残盈把。似湘妃游泳，玉徽零乱，冰弦弹罢。

又疑是、破阵钱塘，青天飞去，雪霰一时交下。介山昨夜，风雨黄昏，霹雳车凭谁借。

怊怅方塘，碧筒出水初圆，怎禁狼藉。助新凉、午梦绳床，彷佛声飘鸳瓦。
句 其八
李清照（宋代）

诗情如夜鹊，三绕未能安。
喜雨口号九首呈潘侯
刘克庄（宋代）

忧见须眉膳却荤，分明上帝见忠勤。
赤章夜彻通明殿，一缕烟生六合云。
连州斛岭寨井
郑侠（宋代）

斛岭寨，行云际，
下视长江入地底。汲江登岭行三里，
跻扳峻险为艰尔。将率居民几半千，
度岁终年苦无水。爰自庆历达元符，
循旧安常谁拟议。元符太守何公贤，
爱民虑事诚而至，以为山顶流泉鲜其事。
吾观古人行师动万亿，所至岂必皆平地。
军必有井井未达，将渴不敢闻众耳。
阴阳者流，以水照星。
星之所聚，泉所委行。
行浚凿三日，遇泉井成矣。
乃今三井如鼎趾，岂特当年负瓶操绠，
仆仆往还之人为慰喜。吾欲后之人，
知井所以起，敬守前功无委圯。
必使甃砌长如今日之清泚，万万斯年施保已，
故作此歌勒诸斛岭之市。
王希武通判挽词
范成大（宋代）

事契从先世，姻联亦近亲。
遽为重壤去，凄断十年邻。
物理真飘忽，家声正隐辚。
门阑可三戟，何止驷车云。
咏河市歌者
范成大（宋代）

岂是从容唱渭城，个中当有不平鸣。
可怜日晏忍饥面，强作春深求友声。
江城子
张泌（唐代）

碧阑干外小中庭，雨初晴，晓莺声。飞絮落花， 时节近清明。睡起卷帘无一事，匀面了，没心情。 浣花溪上见卿卿，眼波秋水明。 黛眉轻，绿云高绾， 金簇小蜻蜓。
好是问他来得么？和笑道，莫多情。 窄罗衫子薄罗裙，小腰身，晚妆新。每到花时， 长是不宜春。早是自家无气力，更被你，恶怜人。
将至寿阳谒朱行中龙图作
郭祥正（宋代）

魏台公送我，春风花落尽。寿阳我访公，萧萧朔风紧。

且复念残年，鬓发安得鬒。高才久外补，惠爱益不泯。

聊歌古柏行，歌罢仰天哂。长淮白鱼肥，冰壶酒堪引。
赏心亭
王野（宋代）

物华尽入锦囊收，留与江山做话头。桃叶数声风力晚，芦花万顷月波秋。

非寻鹤相当年画，谁记坡仙旧日游。回首兴亡多少事，渔舟独不挂闲愁。
青玉案 癸未道间
李曾伯（宋代）

栖鸦啼破烟林暝。把旅梦、俄惊醒。猛拍征鞍登小岭。峰回路转，醒明人静，幻出清凉境。马蹄踏碎琼瑶影。任露压巾纱未忺整。贪看前山云隐隐。翠微深处，有人家否，试击柴扃问。
狎鸥亭
刘敞（宋代）

波光柳色交相乱，野客沙禽特共閒。未醉那宜径归去，夕阳犹在杏花山。
过秀城哭叶俯倅
卫宗武（宋代）

久矣致生刍，斯行夫岂徒。
不惟哀一老。亦欲识诸孤。
魏笏期传祖，韦经在业儒。
女平仙去早，万事付长吁。
大雪日坐雨漫成 其二
何准道（明代）

兵气拥寒早，连云幕地阴。干戈真养拙，文酒漫栖寻。

备历多忧日，空馀无住心。芭蕉隔窗雨，撩得短长吟。
赠课会诸公
陈造（宋代）

书社他年事，寻盟未厌烦。
须吾执牛耳，助子跃龙门。
凌厉先诸彦，从容即万言。
隽功科举外，暇日要深论。
和祝子寿作诗须索意韵
徐元杰（宋代）

翰墨绝畦私迳，言词中律度。
笔落风雨惊，诗是江山助。
不食烟火语，说到精髓处。
升堂必入室，由道谁不户。
达者无后先，成贤特指顾。
要亦认意思，初不在章句。
伊欲登坛场，且阔著地步。
其中有活法，此理若大路。
所差只毫厘，相去已冠屦。
兰室味本同，莲社约此去。
把定心鸿鹄，直须盟鸥鹭。
多才夙究明，一见已颖悟。
貂续不胜情，用得以布露。
送游吏部赴召
魏了翁（宋代）

天马周流不停策，青龙挂空山无色。
区中物物见根柢，岁年滔滔逐流水。
籲于求归归未获，客里随人送行客。
鏦金伐鼓行清秋，江头组练云如稠。
道旁老人相与语，主宾闻之愕相雇。
或云造阙如登仙，一声謦咳落九天。
岂知位高势逾逼，莫向紫宸庭下立。
非关噉刍解喑嘿，紫宸地禁鸣不得。
或云敢言似鸣凤，千古高名泰山重。
岂知说著心骨惊，臣名愈重国愈轻。
或言古人重晚节，元忠子方费分说。
岂知晚节不难保，却忧攘臂为人笑。
三人所赠不皆然，然则子也今何言。
元佑中年基绍圣，建中靖国何尝靖。
若教此事欠讲明，直将两是为端平。
是时臣言便休得，臣不忧身却忧国。
臣原天意开平治，明良长似改元时。
夬刚未终戒苋陆，姤阴虽微畏羸躅。
真教世道端且平，宁使臣无赫赫名。
三人冁然笑，子之所原吾不到。
吾言必於身，子言望於人，
子意虽厚吾言真。低头谢二老，
还以告景仁。
春景 公作送春诗
刘辰翁（宋代）

春与公何厚，公尝惜盛时。忍于临别日，不作送行诗。

自觉同迟暮，何堪赋别离。衰兰行客道，芳草断肠词。

明日成愁蝶，残阳又子规。少年谁不省，问我独何悲。
题崇胜院河亭
魏野（宋代）

陕郡衙中寺，亭临翠霭閒。
数声离岸舻，几点别州山。
野客犹思住，江鸥亦忘还。
隔墙歌舞地，喧静不相关。
题彭泽县尉厅林壑之胜
叶适（宋代）

彭泽西山天秘惜，渊明未敢发幽缄。
始从石尉兼王尉，洗出前岩到后岩。
也只暂时供步履，可能终老卸朝衫。
应须却诵归来句，重把家园草自芟。
沁园春（和吕洞宾）
夏元鼎（宋代）

大道无名，金丹有验，工夫片时。似婴儿娇俊，不离门户，盈盈姹女，缓步深帏。二八当年，黄婆匹配，隔碍潜通势似危。须臾见，见灵明宝藏，一点星飞。

其时。似执躬圭。深保护阴阳造化儿。转南辰北斗，回风混合，雷轰雨骤，只许天知。梦幻浮生，天长地久，云路著鞭休要迟。金不坏，合朋合德，三教同归。
论语绝句 其五十一
张九成（宋代）

道体从来只贵通，不容一物碍其中。柴愚参鲁师由辈，未若颜回庶屡空。
至後入城道中杂兴十首
杨万里（宋代）

畦蔬甘似卧沙羊，正为新经几夜霜。
芦菔过拳菘过膝，北风一路菜羹香。
再和
韦骧（宋代）

百丈卷河滨，相欢席上人。香飘清近水，歌动净无尘。

良会诚难必，开怀好任真。心期在他日，湖海共閒身。
题黄启晦百牛图
林环（明代）

昔我东山居，荷锄事农耕。三时有暇日，放牛满郊坰。

依依芳树阴，萋萋烟草青。野龁恣所往，爱此风日晴。

远坡每群趋，空原时独行。前溪足新雨，牵饮上流清。

牛性日已驯，牧閒无所营。捲芦作短笛，吟杂童讴声。

相将晚来归，月色孤村明。以兹乐生事，外物焉足婴。

别来几春秋，石田想榛荆。维鱼每入梦，彷佛东皋平。

披图见犍犊，蔽野何纵横。吟望夕阳山，因之发遐情。
春夜温故六言二十首
刘克庄（宋代）

相郎穴厨而窃，王相坎壁以藏。
十袭为传家宝，一点无入已贓。
绝命诗 其一
赵景贤（清代）

岂待孤城破，方嗟力莫支。从来畺守义，敢以死生辞。

乱刃交挥处，危冠独坐时。相持不相杀，鼠辈尔何知。
危机
祝允明（明代）

世途开步即危机，鱼解深潜鸟解飞。
欲免虞罗惟一字，灵方千首不如归。
闺词四十首　迟月 其二十一
陈子壮（明代）

沈吟闺阁写香奁，不尽幽怀问彩蟾。此夜更无人倚望，清光浑射水晶帘。
罾鱼
孔武仲（宋代）

野色星辉半有无，曲江舟子夜罾鱼。
红鳞跃网无钱买，惆怅天涯尺素书。
颂古一百首
释智愚（宋代）

拄天拄地黑如漆，不分书作是何物。
拈花抛向屎坑中，火里红莲香拂拂。
眼儿媚·东风拂槛露犹寒
韩淲（宋代）

东风拂槛露犹寒。花重湿阑干。淡云殢日，晨光微透，帘幕香残。阴晴不定瑶阶润，新恨觉心阑。凭高望断，绿杨南陌，无限关山。
敦煌廿咏 其五 渥洼池天马咏
敦煌人作品（唐代）

渥洼为小海，伊昔献龙媒。花里牵丝去，云间曳练来。

胜骧走天阙，灭没下章台。一入重泉底，千金市不回。
七夕潘宰招不往
方岳（宋代）

投老归欤拙独存，剖瓜亦欲问天孙。
故人有约夜堂醉，老子不天秋暑袢。
却恐长绳縻日月，政须高枕问乾坤。
北窗风好难为客，未辨冠巾数候门。